Ignác Anton Born

Ignác Anton Born (* 26. december 1742, Cavnic, Rumunsko  – † 24. júl 1791, Viedeň, Rakúsko) bol rakúsky osvietenec, geológ, mineralóg a montanista.

 Život 
Born sa narodil v sedmohradskom banskom meste Cavnic, neďaleko od mesta Baia Mare (staršie tvrdenia, že jeho rodiskom bola Alba Iulia, sú dnes historikmi spochybnené).HAUBELT, J.: České osvícenství. Praha 2004, s. 339. Jeho otcom bol delostrelecký dôstojník Ludwig Born, ktorý pochádzal zo Saska. Malý Ignác Born skoro osirel - otec zomrel v roku 1748 a matka v roku 1751. Poručníkom sirôt bol viedenský advokát Johann Anton Allmayer von Allstern, ktorý Ignáca a jeho dvoch mladších bratov zobral k sebe do Viedne (a neskôr sa zosobášil s Ignácovou staršou sestrou Františkou, ktorá bola na jeho odporúčanie vychovávaná v kláštore v meste Sibiu).BOHATÝ, M.: Ignác von Born jako mineralogický spisovatel a sběratel minerálů. In: BERÁNEK, M. (ed.): Ignác von Born a 220. výročie vzniku I. medzinárodnej vedeckej spoločnosti na svete.... Banská Bystrica 2006, s. 27. Po presídlení sa do Viedne Born študoval na jezuitskej strednej škole a po jej absolvovaní nastúpil ako novic do jezuitského rádu. Pred koncom noviciátu ale z rádu vystúpil a odišiel do Prahy, kde študoval právo na tamojšej univerzite. Štúdium ukončil v auguste roku 1763 a následne tri roky študoval na filozofickej fakulte tzv. montanistiku (súbor prírodných vied, v ktorých dominovala geológia, mineralógia a poznatky o baníctve). 

V 60. rokoch 18. storočia pôsobil na Pražskej univerzite, kde ako profesor prednášal banské vedy. Oženil sa s dcérou bohatého obchodníka Jana Pavla Montága a býval v jeho paláci na Malostranskom námestí. Vďaka sobášu získal aj panstvo Staré Sedliště neďaleko Tachova, kde založil botanickú záhradu, vlastnil niekoľko mineralogických zbierok a rozsiahlu knižnicu.

V roku 1769 sa stal banským radcom pri Hlavnom komorskogrófskom úrade v Banskej Štiavnici. V tejto pozícii pôsobil len rok a pol, v septembri 1770 zo Štiavnice odišiel. Od 10. novembra roku 1770 sa stal prísediacim Najvyššieho mincového a banského úradu v Prahe (do začiatku novembra 1772).

Viedol viaceré práce a výskumy v Hornom Uhorsku. Pri banskom nešťastí, spôsobenom požiarom v bani na striebro sa nadýchal arzénových výparov a priotrávil sa. S podlomeným zdravím sa vrátil do Čiech. S následkami otravy, ktorú utrpel pri banskom nešťastí sa potýkal až do konca života. Silnú bolesť zmierňoval ópiom a na konci života ho museli nosiť na nosidlách. 

V roku 1776 Mária Terézia povolala Ignáca Antonína Borna do Viedne. Od roku 1779 bol radcom Dvorskej komory pre baníctvo a mincovníctvo vo Viedni. Bol poverený organizáciou cisárskych prírodovedných zbierok a bol tiež menovaný dvornym radcom zodpovedným za mincovňu a baníctvo. Stal sa vedúcou osobnosťou osvietenstva v krajine. Vo svojich pamfletoch satirizoval rôzne spoločenské problémy tej doby a kritizoval praktiky katolíckej cirkvi.

Vypracoval návrh na získanie zlata a striebra nepriamou amalgamáciou. Tieto pokusy robil vo Viedni a v Sklených Tepliciach. Aj jeho pričinením bol usporiadaný v Sklených Tepliciach v roku 1786 prvý vedecký medzinárodný kongres, počas ktorého bolo založená prvá medzinárodná banská spoločnosť. Bol spoluzakladateľom Kráľovskej českej vedeckej spoločnosti (Královská česká společnost nauk).

Zomrel vo Viedni v lete roku 1791.

 Tvorba a dielo 
 Briefe über mineralogische Gegenstände (Frankfurt-Lipsko 1774)
 Ueber das Anquicken der gold- und silberhältigen Erze, Rothsteine, Schwarzkupfer und Heuttenspeise (Viedeň 1786)
 Bergbaukunde (Lipsko 1789)

 Referencie 

 Literatúra 
 BERÁNEK, Mikuláš (ed.): Ignác von Born a 220. výročie vzniku I. medzinárodnej vedeckej spoločnosti na svete : zborník prednášok, Banská Štiavnica, 7. september 2006. Banská Bystrica : Slovenská banícka spoločnosť, 2006. 115 s. ISBN 80-969144-3-X
 HAUBELT, Josef: Studie o Ignáci Bornovi. Praha : Univerzita Karlova, 1972. 165 s.
 HAUBELT, Josef: České osvícenství. Praha : Rodiče, 2004 (2. rev. vydanie). 608 s. [Na s. 339 - 363 štúdia o jeho Učenej spoločnosti (1773/1774 - 1784), na s. 419 - 433 štúdia o Bornovi a Královskej českej společnosti nauk] ISBN 80-86695-53-0

Kategória:Rakúski geológovia
Kategória:Rumunskí geológovia
Kategória:Mineralógovia
Kategória:Osvietenci
Kategória:Rakúski šľachtici
Kategória:Rakúski slobodomurári